Cando penso que te fuches,
negra sombra que me asombras,
ó pé dos meus cabezales
tornas facéndome mofa.
Cando maxino que es ida,
no mesmo sol te me amostras,
i eres a estrela que brila,
i eres o vento que zoa.
Si cantan, es ti que cantas,
si choran, es ti que choras,
i es o marmurio do río
i es a noite i es a aurora.
En todo estás e ti es todo,
pra min i en min mesma moras,
nin me deixarás ti nunca,
sombra que sempre me asombras.
O compositor e director lucense Xoán Montes (1840-1899) compuxo a música a partir deste versos de Rosalía de Castro da súa obra Follas Novas. Pénsase que puido inspirarse nun alalá do Incio (un municipio de Lugo). Negra Sombra, que foi estreada no Gran Teatro da Habana no ano 1892, é unha obra emblemática do noso patrimonio cultural.